簡子崧時丞建德
作者：趙蕃
朝代：宋

paragraphs: 石田渡口鉦鼓鳴，憶同居民送君行。
至今是邦數廉吏，君與韋陸俱其名。
別來憶君已騰趠，故人無復思漁釣。
豈知更作畿縣丞，未免流俗輕嘲傲。
如君爲學未易論，淵源固自知所尊。
使其策足上臺省，憸人吉士當以分。
韜藏自是玉之美，奈何有道貧賤恥。
漢宣且識東海蕭，吾君聰明豈不爾。
願君强飯力自持，九十半百古語之。
扁舟僅可頃刻住，便風催人當語離。